ประกาศกระทรวงการคลัง เรื่อง การอนุญาตให้บริษัทเงินทุนหรือบริษัทเงินทุนหลักทรัพย์ประกอบธุรกิจการเป็นที่ปรึกษาการลงทุน

ประกาศกระทรวงการคลัง
ประกาศกระทรวงการคลัง
เรื่อง
การอนุญาตให้บริษัทเงินทุนหรือบริษัทเงินทุนหลักทรัพย์ประกอบธุรกิจ
การเป็นที่ปรึกษาการลงทุน
 

อาศัยอำนาจตามความในมาตรา
๒๐ (๖)
แห่งพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (ฉบับที่ ๒)
พ.ศ. ๒๕๒๘
รัฐมนตรีว่าการกระทรวงการคลังอนุญาตให้บริษัทเงินทุนหรือบริษัทเงินทุนหลักทรัพย์ประกอบธุรกิจการเป็นที่ปรึกษาการลงทุน
โดยกำหนดหลักเกณฑ์และเงื่อนไขไว้ ดังต่อไปนี้

ข้อ ๑
บริษัทเงินทุนหรือบริษัทเงินทุนหลักทรัพย์ที่ประสงค์จะประกอบธุรกิจการเป็นที่ปรึกษาการลงทุน
จะต้องมีคุณสมบัติดังต่อไปนี้
(๑) มีการกันเงินสำรองได้ครบถ้วนตามประกาศธนาคารแห่งประเทศไทยว่าด้วยสินทรัพย์ที่ไม่มีราคาหรือเรียกคืนไม่ได้และสินทรัพย์ที่สงสัยว่าจะไม่มีราคาหรือเรียกคืนไม่ได้
(๒) มีอัตราส่วนเงินกองทุนต่อสินทรัพย์และภาระผูกพันที่ไม่ต่ำกว่าเกณฑ์ที่ธนาคารแห่งประเทศไทยกำหนด

ข้อ ๒ ในการยื่นคำขอรับอนุญาต
ให้บริษัทเงินทุนหรือบริษัทเงินทุนหลักทรัพย์ยื่นคำขอรับอนุญาตต่อรัฐมนตรีว่าการกระทรวงการคลังผ่านธนาคารแห่งประเทศไทยพร้อมทั้งเสนอแผนงานรองรับการประกอบธุรกิจดังกล่าวที่กำหนดไว้เป็นลายลักษณ์อักษร
ทั้งนี้ แผนงานดังกล่าวต้องได้รับอนุมัติจากคณะกรรมการของบริษัทแล้ว
ซึ่งอย่างน้อยต้องมีสาระสำคัญดังต่อไปนี้
(๑) มีระบบงานที่มีความพร้อมในการประกอบธุรกิจการเป็นที่ปรึกษาการลงทุน
เช่น การกำหนดนโยบายการประกอบธุรกิจ
วิธีการที่ใช้ในการวิเคราะห์หลักทรัพย์และแหล่งข้อมูลที่ใช้วิธีการดำเนินงาน
ขอบเขตความรับผิดชอบ ระบบการกำกับดูแล การปฏิบัติงาน การบริหารความเสี่ยง
การควบคุมภายใน หลักปฏิบัติในการจัดทำและจัดเก็บเอกสารหลักฐานที่เกี่ยวข้องกับการให้คำแนะนำและการเก็บรักษาความลับของลูกค้า
หลักปฏิบัติในการป้องกันความขัดแย้งทางผลประโยชน์ เป็นต้น
(๒) มีความพร้อมด้านบุคลากร
เพื่อรับผิดชอบงานด้านการเป็นที่ปรึกษาการลงทุน
ทั้งนี้
ให้ธนาคารแห่งประเทศไทยพิจารณาคำขอและคุณสมบัติของบริษัทเงินทุนหรือบริษัทเงินทุนหลักทรัพย์
พร้อมทั้งเสนอความเห็นต่อรัฐมนตรีว่าการกระทรวงการคลังเพื่อพิจารณาในการอนุญาตต่อไป

ข้อ ๓
บริษัทเงินทุนหรือบริษัทเงินทุนหลักทรัพย์ที่ได้รับอนุญาตจากรัฐมนตรีว่าการกระทรวงการคลังต้องปฏิบัติให้เป็นไปตามแผนงานรองรับการประกอบธุรกิจที่กำหนดไว้เป็นลายลักษณ์อักษร
และตามหลักเกณฑ์และเงื่อนไขที่ธนาคารแห่งประเทศไทยกำหนด
รวมทั้งตรวจสอบดูแลให้มีการปฏิบัติตามกฎหมายหรือกฎเกณฑ์อื่นที่เกี่ยวข้องโดยเคร่งครัด
และต้องจัดให้มีระบบการควบคุมภายในที่เหมาะสม

ข้อ ๔[๑] ประกาศนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑ พฤษภาคม พ.ศ. ๒๕๔๖
ร้อยเอก
สุชาติ เชาว์วิศิษฐ
รัฐมนตรีว่าการกระทรวงการคลัง

พรพิมล/พิมพ์
๓๑/๐๗/๔๖

ปาจรีย์/นิลวรรณ
จัดทำ
๑๘
สิงหาคม ๒๕๔๖

[๑] รก.๒๕๔๖/พ๕๔ง/๔/๑๒ พฤษภาคม ๒๕๔๖